Arwah Pak Mat, Lif & AJK

Arwah Pak Mat, Lif & AJK ialah sebuah filem komedi satira Malaysia 2021 arahan Khir Rahman dengan skrip oleh Aloy Paradoks dan Haris M. Nor. Dibintangi oleh Joey Daud, Tauke Jambu, Jalil Hamid, Ropie Cecupak dan ramai lagi, filem ini ditayangkan pada 10 Jun 2021 di Astro First.

Sinopsis
Mengisahkan tentang Nordin, seorang pekerja kilang yang menjaga bapanya selepas kematian ibunya. Nordin tinggal di Flat Seri US, sebuah kawasan perumahan rumah pangsa yang terletak di Kuala Lumpur. Nordin dan bapanya tinggal di tingkat 25 di flat itu. Keadaan di Flat Seri US juga meriah dan hangat kerana pemilihan Presiden dan ahli AJK untuk penggal terbaru sedang berlangsung. Berlaku perebutan kuasa antara Pak Mat Tahir dan Syamsul serta ahli-ahli lain.

Namun berlaku kejadian yang tidak diingini, bapa Nordin telah meninggal dunia secara mengejut dirumah ketika majlis pemilihan sedang berlangsung. Keadaan bertambah kecoh selepas lif di rumah pangsa mereka turut rosak dan perlu mengambil masa yang lama untuk dibaiki. Pelbagai halangan dan cabaran perlu ditempuh oleh Nordin dalam membawa turun jenazah bapanya dengan pelbagai masalah serta isu yang sedang terjadi di Flat Seri US.

Pelakon
 Joey Daud sebagai Nordin
 Tauke Jambu sebagai Norman
 Jalil Hamid sebagai Pak Mat Tahir
 Ropie Cecupak sebagai Shamsul
 Wafariena Roslan sebagai Ayu
 Man Raja Lawak sebagai Mat Be
 Wan Gegau sebagai Pak Mat
 Anas Ridzuan sebagai Nan
 Che Mat sebagai Tai Burung
 Tapai Raja Lawak sebagai Usop
 Nizam Jentik-Jentik sebagai Sudin
 Souya sebagai Zaidi Metal
 Kimmy Low sebagai Adam Sahar
 Shendo Kiut sebagai Abang Lif
 Douglas Lim sebagai Ah Cai
 Sathiya sebagai Praba
 Sheila Mambo sebagai Mak Intan

Penerbitan
Arwah Pak Mat, Lif & AJK ialah filem keempat arahan Khir Rahman yang sebelum ini mengarahkan ...Dalam Botol (2011), Balada Pencinta (2013) dan Bangunan (2015). Aloy Paradoks dan Haris M. Nor diberi kepercayaan menulis cerita dan skrip. Untuk filem ini, beliau memilih komedi satira. Menurut Khir, ia mengangkat nilai hidup bermasyarakat disamping terdapat pengajaran yang disampaikan, antara lain ialah "kesedaran tentang hidup majmuk, mengambil berat terhadap jiran tetangga, sentiasa bertegur sapa dan membantu antara satu sama lain agar tiada yang rasa keseorangan". Beliau juga berpendapat meskipun filem ini ditampilkan dalam genre komedi, gaya lakonan Joey Daud sebagai Nordin dalam Arwah Pak Mat, Lif & AJK dilihat begitu serius.

Keluaran dan sambutan
Arwah Pak Mat, Lif & AJK dikeluarkan pada 10 Jun 2021 di Astro First. Filem ini menjadi kejayaan komersial, apabila ia berjaya menduduki kedudukan pertama di carta filem Astro First sehari selepas tayangan perdana rasmi.

Rujukan

Pautan luar
 

Filem 2021
Filem Malaysia tahun 2021
Filem komedi Malaysia
Filem arahan Khir Rahman